**Проект на Наредба за изменение и допълнение на Наредба №11 за условията и реда за съставяне на бюджетна прогноза за местните дейности за следващите три години и за съставяне, приемане, изпълнение и отчитане на бюджета на община Гоце Делчев**

 **§ 1. В чл. 4, се добавя нова ал. 9 :**

 (9) Общински съвет –Гоце Делчев по предложение на кмета на общината утвърждава показателите по чл.45, ал.1, т.2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл.11, ал.10 от Закона за публичните финанси. Разходите за издръжка по населените места се определят на база брой жители.

 **§ 2. В чл. 4, се добавя нова ал. 10 :**

 (10) При отдаване под наем, аренда на земеделски земи и горски територии и при ползване на дървесина и недървесни горски продукти и при разпореждане с имоти и вещи - общинска собственост, които се намират на територията на населеното място извън територията на общинския център, извън случаите на приватизация, с решение по чл.21, ал.1, т.8 от ЗМСМА, Общински съвет – Гоце Делчев, определя:

 1. 30 на сто от постъпленията от продажбата на общинските нефинансови активи да се ползват за финансиране на изграждане, за основен и текущ ремонт на социалната и техническата инфраструктура на територията на съответното населено място;

 2. 30 на сто от постъпленията от разпореждането с друго общинско имущество, извън имущество по т.1, от наем, от аренда на земеделски земи и горски територии и от ползването на дървесина и недървесни горски продукти от горите, общинска собственост, да се използват за изпълнение на дейности от местно значение в съответното населено място.